VSL sklep Cst 73/2016
Sodna praksa višjih sodišč, 2016-02-03

Vesna Jenko (preds.), Nada Mitrović (poroč.), Renata Horvat

postopek osebnega stečaja - fiduciarni denarni račun upravitelja - zaključek osebnega stečaja brez razdelitve upnikom - izplačila za stroške stečajnega postopka - pavšalni znesek za kritje drugih stroškov - vrnitev predujma - odobreni stroški iz predračuna - določitev predračuna stroškov stečajnega postopka

V primeru postopka osebnega stečaja, ki se konča brez razdelitve upnikom, je upravitelj upravičen (tudi) do povrnitve pavšalnega zneska za kritje drugih stroškov v višini 473,50 EUR.

Upravitelj bi bil dolžan s fiduciarnega denarnega računa v konkretnem primeru vrniti predujem na račun sodišča le, če bi ta presegal višino odobrenih stroškov iz predračuna.

Pritožbi se ugodi in se izpodbijani sklep razveljavi.

1. Z uvodoma citiranim sklepom je sodišče prve stopnje sklenilo, da se iz stečajne mase vrne znesek 151,86 EUR, ki ga mora nakazati upravitelj iz računa stečajnega dolžnika na račun Okrožnega sodišča v Mariboru.

2. Upravitelj se je zoper sklep pritožil in sodišču predlagal, da ga razveljavi.

4. Iz razlogov izpodbijanega sklepa izhaja, da je bil predujem za kritje stroškov stečajnega postopka zagotovljen iz sredstev Okrožnega sodišča v Mariboru ter da je sodišče v sklepu o začetku postopka osebnega stečaja odločilo, da se iz njegovega proračuna opravi plačilo na račun AJPES v višini 60,00 EUR in v dobro denarnega računa stečajnega dolžnika v znesku 2.178,10 EUR. Ker je upravitelj v zadevi podal že končno poročilo, iz njegovega rednega poročila pa izhaja, da je stanje na fiduciarnem računu še 322,32 EUR (od 2.178,10 EUR), in ker mu je sodišče s sklepom z dne 20. 1. 2016 odobrilo izplačilo zadnjega dela nagrade v višini 170,46 EUR, je izračunalo, da bo po izplačilu ostalo na računu še 151,86 EUR. Ker gre za neporabljena sredstva, ki so bila prenesena z računa sodišča, je z izpodbijanim sklepom naložilo upravitelju, da ta znesek vrne na račun iz katerega so bila nakazana. Upravitelj opozarja v pritožbi, da je predujem namenjen za plačilo nagrade in stroškov upravitelja ter stroškov stečajnega postopka, zato meni, da denarnih sredstev na fiduciarnem računu ni dolžan vrniti.

5. Upravitelj sme prek fiduciarnega denarnega računa opravljati samo izplačila za stroške postopka osebnega stečaja in plačilo terjatev upnikov (2. točka prvega odstavka 388. člena ZFPPIPP). O stroških postopka odloča sodišče z določitvijo predračuna stroškov stečajnega postopka (356. člen ZFPPIPP). V obravnavani zadevi so bile dolžniku odpuščene obveznosti, postopek osebnega stečaja pa je bil končan brez unovčenja stečajne mase in brez razdelitve upnikom. Upravitelj je upravičen do nagrade (103. člen ZFPPIPP), ki mu je bila tudi odmerjena. V primeru postopka osebnega stečaja, ki se konča brez razdelitve upnikom, pa je upravitelj v skladu z 22. členom Pravilnika o tarifi za odmero nagrade upravitelja v postopkih zaradi insolventnosti in prisilne likvidacije ter stroških do povrnitve katerih je upravitelj v teh postopkih upravičen (Pravilnik), upravičen tudi do povrnitve pavšalnega zneska za kritje drugih stroškov v višini 473,50 EUR.

6. Upravitelj je v predlogu predračuna stroškov navedel strošek nagrade po Pravilniku in pavšalni znesek stroškov po 22. členu Pravilnika. Edino vplačilo na fiduciarni denarni račun upravitelja je bilo izvršeno na podlagi nakazanega predujma, zato se je sodišče prve stopnje pri odločitvi zmotno sklicevalo na določbo osmega odstavka 233. člena ZFPPIPP, ki ureja drugačno situacijo. Upravitelj bi bil dolžan s fiduciarnega denarnega računa v konkretnem primeru vrniti predujem na račun sodišča le, če bi ta presegal višino odobrenih stroškov iz predračuna. Iz razlogov izpodbijanega sklepa pa ne izhaja, da bi sodišče prve stopnje v katerem delu predlog predračuna zavrnilo, ali pa da višina predujma presega višino stroškov stečajnega postopka iz predračuna. Ker pa kaj takega ne izhaja niti iz podatkov spisa, izpodbijana odločitev ni pravilna. Utemeljena pritožba upravitelja pa je narekovala razveljavitev izpodbijanega sklepa (3. točka 365. člena ZPP v zvezi s prvim odstavkom 121. člena ZFPPIPP).

ZFPPIPP člen 103, 356, 388, 388/1, 388/1-2. Pravilnik o tarifi za odmero nagrade upravitelja v postopkih zaradi insolventnosti in prisilne likvidacije ter stroških, do povrnitve katerih je upravitelj v teh postopkih upravičen člen 22.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.